Document ID: 32013R0241

KOMISIJAS REGULA (ES) Nr. 241/2013
(2013. gada 14. marts),
ar ko groza II un III pielikumu Eiropas Parlamenta un Padomes Regulai (EK) Nr. 396/2005 saistībā ar maksimāli pieļaujamiem hlorantraniliprola, fludioksonila un proheksadiona atlieku līmeņiem konkrētos produktos vai uz tiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu,
tā kā:
(1)
Maksimāli pieļaujamie proheksadiona atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Maksimāli pieļaujamie hlorantraniliprola un fludioksonila atlieku līmeņi tika noteikti Regulas (EK) Nr. 396/2005 III pielikuma A daļā.
(2)
Saistībā ar atļaujas piešķiršanas procedūru, lai burkāniem, pastinakiem, sakņu pētersīļiem un sakņu selerijām varētu izmantot augu aizsardzības līdzekli, kas satur darbīgo vielu hlorantraniliprolu, atbilstoši Regulas (EK) Nr. 396/2005 6. panta 1. punktam tika iesniegts pieteikums par spēkā esošo MAL grozīšanu.
(3)
Attiecībā uz fludioksonilu šādu pieteikumu iesniedza par tā izmantošanu seleriju, lapu seleriju un redīsu aizsardzībai.
(4)
Saskaņā ar Regulas (EK) Nr. 396/2005 6. panta 2. un 4. punktu tika iesniegts pieteikums par proheksadiona izmantošanu zemesriekstiem. Pieteikuma iesniedzējs apgalvo, ka proheksadiona atļautā izmantošana zemesriekstiem Amerikas Savienotajās Valstīs rada atliekas, kuru daudzums pārsniedz Regulā (EK) Nr. 396/2005 noteiktos MAL, un ka jānosaka augstāki MAL, lai novērstu tirdzniecības šķēršļus šā kultūrauga importam.
(5)
Attiecīgās dalībvalstis izvērtēja minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtējuma ziņojumus.
(6)
Eiropas Pārtikas nekaitīguma iestāde (turpmāk “iestāde”) novērtēja pieteikumus un novērtējuma ziņojumus, īpaši izskatot riskus attiecībā uz patērētājiem un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde šos atzinumus nosūtīja Komisijai un dalībvalstīm un publiskoja tos.
(7)
Iestāde pamatotajā atzinumā secināja, ka attiecībā uz fludioksonila izmantošanu redīsu aizsardzībai iesniegtās atlieku pārbaudes nav veiktas atbilstoši atbalstītajai labai lauksaimniecības praksei.
(8)
Attiecībā uz visiem pārējiem pieteikumiem iestāde secināja, ka visas prasības saistībā ar datiem ir izpildītas un, pamatojoties uz tādu novērtējumu par iedarbību uz patērētājiem, kurā izmantotas 27 konkrētas Eiropas patērētāju grupas, no patērētāju drošības viedokļa pieteikuma iesniedzēju pieprasītās MAL izmaiņas ir pieņemamas. Iestāde ņēma vērā jaunākos datus par vielu toksikoloģiskajām īpašībām. Ne šo vielu iedarbība, uzņemot tās dzīves laikā ar visiem pārtikas produktiem, kuros varētu būt šīs vielas, ne īslaicīga iedarbība, lielā daudzumā patērējot attiecīgos kultūraugus un produktus, neliecina par risku pārsniegt pieļaujamo dienas devu (ADI) vai akūto atsauces devu (ARfD).
(9)
Balstoties uz iestādes pamatotajiem atzinumiem un ņemot vērā ar izskatāmo jautājumu saistītos faktorus, attiecīgās MAL izmaiņas atbilst Regulas (EK) Nr. 396/2005 14. panta 2. punkta prasībām.
(10)
Tāpēc attiecīgi būtu jāgroza Regula (EK) Nr. 396/2005.
(11)
Attiecībā uz hlorantraniliprola izmantošanu burkāniem, lai nodrošinātu produktu normālu tirdzniecību, pārstrādi un patēriņu, šajā regulā ir jāparedz pārejas pasākumi attiecībā uz produktiem, kas ir likumīgi ražoti pirms izmaiņām MAL un par kuriem informācija liecina, ka tiek nodrošināts augsts patērētāju aizsardzības līmenis.
(12)
Attiecībā uz hlorantraniliprola izmantošanu burkāniem - ar Komisijas Regulu (EK) Nr. 460/2011 (3) Regulā (EK) Nr. 396/2005 tika iekļauts pagaidu MAL, kuru piemēro līdz 2012. gada 31. decembrim. Lai izvairītos no prasības dalībvalstīm un uzņēmējiem pielāgoties MAL izmaiņām divas reizes dažu mēnešu laikā, ir lietderīgi no 2013. gada 1. janvāra noteikt hlorantraniliprola MRL attiecībā uz burkāniem.
(13)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 396/2005 II un III pielikumu groza saskaņā ar šīs regulas pielikumu.
2. pants
Attiecībā uz hlorantraniliprola izmantošanu burkāniem, kuru koda numurs ir 0213020, - produktiem, kas likumīgi ražoti pirms 2013. gada 1. janvāra, joprojām turpina piemērot Regulu (EK) Nr. 396/2005 pirms grozījumiem, kas izdarīti ar šo regulu.
3. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Tomēr to piemēro no 2013. gada 1. janvāra attiecībā uz hlorantraniliprola MRL burkānos, kuru koda numurs ir 0213020.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 14. martā

Labels: 17
20
0
3
6